Maciej Kamil Kopiec (rodz. 12. lipnia 1990. we Władzisłowiu) – ślōnski a polski politiker, gyszefciorz, deputyrowany na Syjm IX kadyncyje. Żywobycie. Rodźōł sie we Rydōłtowach, co bōły wtynczos tajlōm Wodzisławia. Sztudjyrowoł na Ekōnōmicznym Uniwersytecie we Katowicach, kaj ôtrzimoł diplōm bakalaura ze ekōnōmije (2013.) a magisteriōm ze zarzōndzanio (2015.). Ôd 2010. bōł aktiwny we partyjach ôd Janusza Palikota, we marcu 2012. bōł liderym sztruktur Ruchu Palikota we Rybniku, a ôd 2013 – Twojigo Ruchu, bōł tyż człōnkym forsztandu tyj partyje. Ôd 2014. kludźōł budowlano fyrma, jak tyż biōro niyruchōmości. We 2019. przikuplowoł sie do partyje Jor ôd Roberta Biedronia. Bōł szefym welōnkowego sztabu kandidata na ojroposła Łukasza Kohuta, niyskorzij kerowoł uōnego poselskim biōrym.   We parlamyntarnym welōnku 2019 wysztartowoł ze piyrszego placu na liście Sojuszu Dymokratycznyj Lewice we rybnickim becirku (jak przedstowiciel partyje Jor). Dostoł mandat posła na Syjm IX kadyncyje, po tym jak zdobōł 14 973 sztimy. We Syjmie ôstoł człōnkym Kōmisyje Infrasztruktury, Kōmisyje Norodowych a Etnicznych Myńszości a Kōmisyje Socjalnyj Politiki a Familije. We czyrwniu 2021., kej rozwiōnzoł sie Jor, przeszoł do Nowyj Lewice. Bōł człōnkym «Ślōnskij Sztamy», co ôrganizowała informacyjno kampanijo na tymat ślōnskij norodowości a godki przed Cynzusym we 2021. We kwiytniu 2023. zapowiedzioł, iże słoży projekt zakōnu, napisany cuzamyn ze Rafałym Rzepkōm, kery przizno Ślōnzokōm sztatus etnicznyj myńszości.